Un şofer care gonea cu 140 de kilometri pe oră şi care nu a oprit la semnalul poliţiştilor a fost oprit în urma unei urmăriri în trafic, în județul Dîmbovița. Până atunci, a acroșat un autoturism și a mers pe contrasens.
Şoferul a fost înregistrat cu aparatul radar, vineri, în afara localităţii Săcuieni, în timp ce circula cu viteza de 139 de km/h.
„Conducătorul auto, un bărbat de 67 de ani, nu a oprit la semnalul poliţiştilor şi-a continuat deplasarea, fiind urmărit până în zona Complexului de Nataţie Târgovişte. Şoferul, până în momentul în care a fost oprit, ar fi acroşat un autoturism, ar fi avut un comportament agresiv în trafic, ar fi efectuat trei depăşiri neregulamentare şi ar fi circulat pe sensul opus de mers”, informează Poliţia judeţeană Dâmboviţa.
Având în vedere numeroasele abateri constatate, poliţiştii l-au amendat contravenţional cu 6.685 de lei, iar, ca măsura complementară, au dispus suspendarea exercitării dreptului de a conduce pentru 300 de zile.